ཚེས་ཉིན་ནི་བོད་ཟླ་དང་པོའི་ཚེས་བཅུ་དགུ་དང་དཔྱིད་རྨོད་ཀྱི་ཚེས་ཆ་ལེགས་པས་བོད་ཀྱི་ས་གནས་ཁག་གིས་གཅིག་རྗེས་གཉིས་མཐུད་ངང་གཉའ་གཅོག་མཛད་སྒོ་གཟབ་རྒྱས་གཉེར་ཞིང་།དེ་ཉིན་ལྷོ་ཁ་གྲོང་ཁྱེར་སྣེ་གདོང་ཆུས་ཁྲ་འབྲུག་གྲོང་རྡལ་སྨོན་གྲོང་སྒང་གྲོང་ཚོའི་གྲོང་མི་ཡོངས་ཀྱིས་ལུས་ལ་གཟབ་མཆོར་སྤྲས་ཏེ་ཞིང་ཁའི་ནང་བསང་བཏང་རྗེས་ཡུམ་བུ་བླ་མཁར་གྱི་རི་གཤམ་དུ་འཛོམས་ནས་བོད་ཀྱི་ཞིང་ལ་སྔ་བ་ཞེས་གྲགས་པའི་ས་ཞིང་གཤིན་པོའི་ཐོག་གཉའ་གཅོག་མཛད་སྒོ་གཟབ་རྒྱས་འཚོགས་པ་རེད།ཉེ་བའི་ལོ་ཤས་རིང་བོད་རང་སྐྱོང་ལྗོངས་ཀྱིས་ཞིང་ལས་ལ་ཤུགས་སྣོན་དང་ཞིང་པར་ཕན་འདོགས་པའི་སྲིད་ཇུས་ཕྱོགས་ཡོངས་ནས་དོན་འཁྱོལ་བྱས་པས་ཞིང་འབྲོག་ལས་ཀྱི་ཕྱོགས་བསྡུས་ཐོན་སྐྱེད་ཀྱི་ནུས་པ་རྒྱུན་ཆད་མེད་པར་ཆེ་རུ་ཕྱིན་པ་དང་།ཞིང་འབྲོག་པའི་འཚོ་བ་ལོ་རྒྱུས་རང་བཞིན་གྱི་ལེགས་སུ་ཕྱིན་པ།འཚོ་བ་སྐྱེལ་སྟངས་ལ་འགྱུར་ལྡོག་ཆེན་པོ་བྱུང་བ།ཞིང་འབྲོག་པའི་ཐོན་སྐྱེད་ཀྱི་ཧུར་བརྩོན་རང་བཞིན་དང་སྤྲོ་སེམས་ཆེ་རུ་ཕྱིན་ནས་ཞིང་འབྲོག་ཁུལ་གྱི་རྣམ་པའང་གསར་རྐྱང་དུ་གྱུར་ཡོད་པ་རེད།